
Pentru că noi doi suntem singurii care ştim ce am avut cu adevărat.

	Şi pentru că orice s-ar întâmpla şi indiferent unde vom ajunge, în aceste momente, tu ai însemnat totul pentru mine.

	 

	 


Prolog

	 

	Au fost prea multe momentele în care mi-am spus că acum îl voi cunoaşte pe adevăratul Marco. De fapt, am crezut dintotdeauna că îl cunosc atât de bine, cu tot ceea ce ţine de el. Eram convinsă că îl cunosc mai bine decât mă cunoşteam pe mine însămi, tocmai pentru că am uitat de mine pentru a descoperi tot mai mult din ceea ce îl forma pe el ca persoană.

	Acum cred că de fapt, nu l-am cunoscut niciodată, aşa cum nici el nu m-a cunoscut pe mine cu adevărat. Pentru că Marco era o enigmă şi continua să fie una, indiferent de cât mă luptam eu să-l desluşesc. Găseam mereu câte ceva nou în ochii lui, în faptele sale, în decizii şi în sentimente. Era un haos şi odată cu el, întreaga mea viaţă devenise aşa. Poate pentru asta l-am iubit mai mult decât orice pe lume.

	El reuşise să mă scoată din toată monotonia vieţii care mi se părea tot mai plictisitoare, tot mai lipsită de sens. Pentru că aşa fusesem dintotdeauna, o răzvrătită, o adolescentă rebelă mereu în căutare de nou şi o doritoare înfocată de a obţine lucruri imposibile. Eram înnebunită după adrenalină, după senzaţia de libertate şi după nevoia constantă de a mă simţi independentă. Căutam să găsesc acel ceva care să spargă liniştea de pretutindeni. Apoi, l-am întâlnit pe el.

	L-am întâlnit pur întâmplător, ca printr-o poveste ruptă dintr-un film, într-o zi şi într-un moment în care priorităţile mele erau cu totul altele, iar timpul meu era într-o continuă grabă. Totuşi, într-o noapte totul s-a oprit în loc, iar vieţile noastre s-au sincronizat şi au continuat să fie aşa încă mult timp după aceea.

	Marco a fost băiatul care m-a facut sa fiu fericită că trăiesc, care a născut în mine cele mai pure sentimente şi alături de care am trăit fiecare secundă din timpul iubirii noastre cu cea mai mare intensitate. Acest Marco devenise scopul şi sensul meu în viaţă, motivul pentru care nimic nu era imposibil şi pentru care aş fi schimbat întregul curs al lumii.

	Era cel mai frumos băiat pe care-l văzusem vreodată şi devenea din ce în ce mai frumos pe zi ce trece în ochii mei. Era brunet de un negru intens, puţină barbă şi mustaţă care-i conturau faţa perfect, buze inegale şi cărnoase şi toate astea lângă doi ochi căprui foarte închişi, ochi care mi-au devenit muză şi în care mi-am găsit liniştea de fiecare dată.

	Nu era foarte înalt, dacă purtam tocuri aproape că îi ajungeam la frunte, dar avea un corp minunat. Făcuse mult sport, iar lucrul acesta se putea foarte bine observa. Avea o forţă inimaginabilă, uneori chiar mă rănea involuntar prin îmbrăţişările sau strânsorile sale. Îmi plăcea să-l privesc cum loveşte în sacul de box sau cum îşi exersa mişcările de apărare în faţa oglinzii, sau cum îşi lua brusc faţa de serios şi încerca să mă provoace la un duel pe ringul cel mare, de parcă aş fi avut vreo şansă în faţa lui. Era una din pasiunile şi visurile sale mari, pe care mi le povestea cu foarte multă speranţă în glas. Era la fel ca şi mine, un visător.

	Tot el, era cel mai amuzant băiat pe care-l întâlnisem. Era genul de persoană care oriunde ne aflam ştia cum să întreţină atmosfera, în cluburi era sufletul petrecerii, iar în grupurile restrânse era vorbitorul neîntrerupt. Toţi îl ascultam cu drag, sfârşeam dupa fiecare poveste de-a lui în hohote de râs şi ne rugam mai mereu de el să continue. Când eram lângă el, mă simţeam cea mai frumoasă. Mă simţeam protejată, ferită de orice rău fizic sau psihic pentru că ştiam că ar fi făcut orice doar ca să nu mă vadă suferind. Eram fetiţa lui, iar el era bărbatul lângă care mă simţeam cea mai iubită şi împlinită.

	Când era supărat nu vorbea cu nimeni, uneori nici cu mine. Era dintotdeauna un introvert convins şi devenise un obicei mult prea greu de controlat, iar lucrul acesta agrava şi mai mult situaţia atunci când era nervos. Ghinionul tău cel mai mare era să fii în preajma lui în momentele acelea, era ca un vulcan erupând, de fapt mult mai rău de atât. Însă atunci când era fericit, i se lumina întreaga faţă. Râdea zgomotos cu gura până la urechi şi îi străluceau ochii. Aşa era el, trăia totul la intensitate maximă şi oscila numai între extreme, rareori îl găseai într-un stadiu de mijloc. Era un aventurier în viaţa asta, iubea adrenalina şi pericolul.

	La început când l-am cunoscut, mi s-a părut cel mai arogant, inabordabil şi îngâmfat băiat, genul pe care l-am dispreţuit toată viaţa. Apoi, într-o altă viaţă, am descoperit la el cea mai sensibilă şi romantică parte. Am descoperit un bărbat puternic, visător, extrem de curajos şi sigur pe el.

	Cu toate astea, l-am iubit cu fiecare parte a lui şi tot ce ţinea de el. I-am iubit ochii, zâmbetul, îmbrăţişarea, cuvântul, strigătul, revolta şi orice altceva de la cel mai bun lucru până la cel mai rău. Şi mai mult decât l-am iubit pe el, ne-am iubit pe noi. Pentru că noi, împreună, eram un tot, unul atât de perfect. Ne completam, ne eram indispensabili şi atât de vulnerabili unul în faţa celuilalt. Eram eu şi cu el, iar restul nu mai conta.

	 

	 


Capitolul 1. Primul contact

	 

	Vreau să scriu despre tine să te cunoască toată lumea, chiar dacă ei nu îţi pot vedea ochii sau auzi glasul, te vor citi din spusele mele şi vor şti toţi de primul băiat care mi-a făcut inima să tresară.

	 

	Sunt anumite momente în viaţă pe care nu le poţi controla. Momente în care pur şi simplu te trezeşti aruncat acolo fără să ştii cum şi de unde ai ajuns. Când vocea din mintea ta îţi spune că ai mai fost aici şi ştii deja ce se întâmplă. Se spune că aşa funcţionează Universul. Te lasă să crezi că tu controlezi toate lucrurile care vin spre tine, că tu eşti creatorul propriei tale vieţi. Dar ce se întâmplă când afli că, de fapt, nu e chiar aşa?

	Pentru că da, te vei trezi într-o zi, te vei uita în urma ta, apoi vei privi în jurul tău şi vei realiza că nu mai eşti persoana care erai până atunci şi nici persoanele de lângă tine nu mai sunt cele care au fost. De ce nu ai realizat când s-au întâmplat toate astea? Pentru că erai fericit, îţi trăiai marea iubire. Iar un om fericit care iubeşte, este un om pe care nu-l poţi lovi nicicum altfel şi niciunde altundeva, decât în inimă. Abia când vei fi lovit în inimă, atunci te vei trezi.

	Aşa m-am trezit şi eu într-o seară de duminică alături de prietenii mei apropiaţi Ana şi Gabi, puşi pe distracţie înaintea bacului. Următoarea zi era prima probă. Şi acum îmi aduc aminte de emoţiile şi gândurile care îmi treceau prin minte ştiind că urmează o etapă importantă pentru mine. Am fost dintotdeauna o fire perfecţionistă şi obişnuiam să mă stresez foarte tare pentru orice lucru, în special pentru un astfel de examen. Presiunea care era pusă zilnic pe umerii mei, atât de ceilalţi, cât mai ales de mine, nu făcea decât să mă neliniştească şi mai tare, în niciun caz să mă motiveze în vreun fel spre o lectură în plus.

	—Haai, nu mai sta ca o sechestrată în casă! Trebuie să îţi oxigenezi creierul, altfel nu asimilezi informaţia aşa cum trebuie! Îmi spune Ana prin telefon, oferindu-mi cel de-al zecelea motiv pentru care trebuia să ies cu ei.

	Am aşezat telefonul pe birou cu ecranul în jos, lăsând-o să vorbească de una singură şi continuând să-mi reproşeze faptul că nu are rost să pun atâta presiune pe mine în ultimul moment. Şi după multe insistenţe şi o introspecţie intensă, realizând că de fapt am făcut tot ce puteam să fac pentru a mă pregăti şi într-un fel Ana avea mare dreptate privind presiunea pe care o puneam asupra mea, chiar dacă nu era deloc necesară în acel moment, o seară în oraş chiar nu suna rău, aşa că am acceptat în cele din urmă şi am plecat în cel mai scurt timp posibil de acasă.

	Nu aveam un scop în minte, am mers pur şi simplu să mă detaşez, dar şi să mă bucur de mine, de ei şi ne-am aşezat la o terasă unde am şi petrecut câteva ore. Mi-am mulţumit mie pentru că acceptasem această ieşire, fiindcă nu a durat deloc mult până când am început să mă simt mai bine decât o făcusem întreaga zi. Am filozofat, am bârfit şi am râs momente în şir. Am dezbătut tot felul de subiecte de la cele mai penibile, până la cele mai serioase, dar cu o limită decentă de seriozitate pentru că noi niciodată nu ne puteam stăpâni din a glumi. Momentele alături de ei erau efectiv epice.

	—Bă, hai să vă arăt ce păsărică am prins de aripi! Spune Gabi în timp ce-şi deblochează telefonul şi intră în colecţia de poze de pe contul de Instagram al unei tipe. În scurt timp pe ecran apare o brunetă cu nişte trăsături de invidiat, ochi mari albaştri şi atitudine de mică divă.

	—Poţi mai mult de atât! Îi reproşează Ana cu o urmă de gelozie în glas, după ce îşi aruncă o privire scurtă în telefonul lui.

	Gropiţele ei proeminente căpătau si mai mult contur atunci când îşi ţinea buzele ţuguiate, dar asta făcea parte din farmecul ei. Ana nu era nicidecum o figură obişnuită, avea trăsături unice care îi creau o alură specifică. O nuanţă a pielii mai închisă, un ten perfect fără vreo urmă de coşuri sau riduri, ochi căprui şi părul negru cu reflexii albăstrui.

	Ceea ce o făcea cu adevărat specială pentru mine, era modul perfect în care ne completam amândouă în glumit şi luarea deciziilor proaste. Era un fel de drăcuşor care mă făcea mereu să mă conving de gravitatea unei situaţii, punându-mă în ea. Fusese partenera mea de chiulit în liceu, de comentat la ore, de bârfit şi mai ales de „vagabonţeală”. Ne completam de minune în foarte multe situaţii şi tocmai pentru asta era una din cele mai bune prietene ale mele, fără de care nu mi-aş fi putut vedea existenţa.

	—Lasă că nu o ţin de bună, aşa de o noapte! O linişteşte Gabi. Oricum voi rămâneţi iubirile mele, nu vă poate lua nimeni locul! Ne linguşeşte sprijinându-şi corpul peste noi.

	—Câtă vrăjeală poate încăpea într-un trup atât de firav! Glumesc eu, făcând referire la faptul că se lăsase de antrenamente şi se plângea aproape zilnic de muşchii lui care „nu mai erau ce-au fost”.

	În fond, din punct de vedere fizic, Gabi arăta al naiba de bine. Era şaten cu ochi căprui, înalt şi bine făcut şi atitudine ideală de băiat rău, dorit de toate fetele. Lucrul care îl scotea cel mai mult în evidenţă şi-l făcea diferit faţă de ceilalţi, era stilul lui vestimentar. Purta doar haine în culori vii, vesele şi de preferat cu tot felul de inscripţii pe ele. Rareori îl vedeai îmbrăcat în alb sau negru, dacă îi ofereai cadou un tricou roşu, deja te iubea.

	De altfel, Gabi era pasionat de maşini şi de viteză, investea lunar sume frumuşele de bani în Jaguarul pe care şi-l cumpărase cu puţin timp în urmă şi de care se îndrăgostise iremediabil. Chit că erai la două străzi distanţă de el, ştiai clar când este în zonă datorită zgomotului puternic produs de motor şi al turaţiei sale excesive, care îi oferea o plăcere de neînchipuit. Iar când venea vorba de curse prin oraş, sau liniuţe, era primul fără îndoială.

	Nici simţul umorului nu-l sărise, căci atunci când făceam echipă toţi trei nu mai aveam nevoie de nimeni şi nimic pentru a face dintr-o simplă seară, o bună amintire de povestit.

	—Taci din gură că ştiu că mă vrei...chiar şi aşa firav cum sunt! Îmi spune arogant, trecându-şi palma peste abdomen.

	—Nu mă bag peste Ana, îi spun ridicând mâinile în poziţie defensivă. E prietena mea! Nu îi pot face aşa ceva, scuze...dar daca e, îmi prelungesc cuvintele cu un ton pisicos, s-ar putea să ajung, din greşeală, diseară pe la tine şi nu ştiu....

	—Sunteţi doi nemernici! Sare Ana recalcitrantă. Câte sentimente am investit în relaţia asta şi acum mă faceţi amândoi pe la spate!

	Încearcă să mimeze câteva lacrimi false, dar nu reuşeşte pentru că râsul meu o distrage de la efort, iar apoi sfârşim toţi în hohote greu de stăpânit. Din păcate, de cele mai multe ori eu eram cea care ceda prima şi izbucnea în râs, însă controlul meu avea o limită şi când aceasta era depăşită, nu mai aveam nicio putere asupra propriului corp şi asupra propriilor reacţii.

	Ne-am continuat seara în acelaşi mod, dezbătând tot felul de subiecte şi ironizând toate situaţiile prin care trecusem. Tocmai pentru că timpul părea că zboară când eram în preajma lor, orele au trecut cu viteză şi curând s-a apropiat de miezul nopţii. Deşi ştiam că nu am nicio şansă să adorm dacă mă duc acasă, mă simţeam oarecum vinovată să pierd timpul prin oraş, aşa că am ales să plec.

	—Mai staţi? Eu aş cam şterge-o.

	—Nu vreau în niciun caz să mă duc acasă că o iau razna dacă realizez că mâine am bacul, spune Ana hotărâtă. Mai rămâi, bă, cu mine? Îl întreabă pe Gabi.

	—Crezi că am ceva mai bun de făcut?

	—Bun atunci. Hai s-o ducem pe Rebeca la maşină şi după ne întoarcem.

	Îi aşteaptă aprobarea şi apoi plecăm împreună spre centrul oraşului, unde reuşisem cu greu să găsesc un loc de parcare.

	Odată cu plecarea noastră din acel loc, am fost învăluită de un puternic sentiment de stres şi cu fiecare pas făcut, începeam să fiu din ce în ce mai mult cuprinsă de emoţii. Nu realizam că am ajuns într-adevăr în acest punct, că mâine aveam să susţin bacalaureatul.

	Cu siguranţă, acesta este primul examen important din viaţa unui elev şi fiecare a avut aceleaşi mari emoţii. Şi eu de altfel, le împărţeam atunci cu Ana, ce-mi fusese colegă cei patru ani de liceu şi niciuneia nu ne venea să credem cât de repede au trecut cei mai frumoşi ani ai noştri. Pentru că orice ar fi, liceul clar este cea mai frumoasă perioadă din viaţa cuiva şi nu va putea fi înlocuită cu nicio alta.

	—Nu realizez că mâine dăm bacul, jur. Spune Ana privind în gol.

	—Nici eu, când naiba a trecut timpul? Pe cât sunt de nerăbdătoare să plec la facultate şi să încep o nouă viaţă, pe atât sunt de tristă că mă despart de liceu şi de toată perioada asta frumoasă şi fără griji. Îţi dai seama că nu o să ne mai întâlnim niciodată cu anii ăştia?

	—Ca să te desparţi de ea, trebuie să iei bacul!

	—Mulţumesc, Ana! Acum mă simt mai bine, mai am o speranţă că îmi pot prelungi adolescenţa!

	Gabi în schimb, care era cu doi ani mai mare decât noi şi deja trecuse de această etapă, încerca să ne alunge aceste emoţii, ne încuraja şi îşi dorea să ne convingă că o să fie totul bine.

	—Hai bă, ce naiba! De un amărât de bac vă faceţi voi probleme? Sunteţi fete deştepte. Eu ce să mai zic, m-am dus la română fără să citesc nici măcar o operă şi am luat 7.50, iar voi vă plângeţi? Bacul e o prostie, o să vorbim noi după ce terminaţi cu el şi o să vă daţi seama!

	Desigur, fiecare cuvânt era de prisos, noi o ţineam pe a noastră. Orice ne-ar fi spus în acel moment nu putea să facă nimic pentru a ne linişti. Emoţiile erau la ele acasă şi la fel şi teama de nereuşită. Şi oricât de repede s-ar fi terminat bacul, ştiam că după el urmează ceva şi mai greu care cerea şi mai multă implicare din partea noastră – admiterea la facultate.

	—Nu ştiu de tine, Rebeca, o aud pe Ana, dar eu mă gândesc altfel. Mă gândesc că mâine de dimineaţă vin să îmi beau cafeaua cu tine şi să mai stăm la o poveste, două. În felul ăsta dorm şi eu liniştită la noapte, mă trezesc şi plină de entuziasm, că dacă îmi spun că merg să dau bacul, nici la toamnă nu mai ajung.

	—Ce n-aş da să am şi eu abilităţile tale, să nu mă stresez atât pentru orice lucru!

	—Dar ce, crezi că eu nu mă stresez? N-am nici cea mai mică idee în ce mă îmbrac! Mai ales că idioţii ăia mă pun să vin la cămaşă...să mă pupe undeva! Plus de asta....

	Ana e oprită de strigătul puternic al unei voci venite din spatele nostru, care ne face pe toţi trei să ne întoarcem şi să ne izbim de privirea unui băiat care venea însoţit de un cuplu.

	—Ce mai faci bă, Găbiţă? De când nu te-am mai văzut! Exclamă entuziasmat băiatul, sărind cu o îmbrăţişare călduroasă asupra lui Gabi, fiind urmat şi de ceilalţi doi.

	Privesc curioasă întreaga scenă, nereuşind să disting chipurile celor trei, aşa că încerc să caut în privirea Anei răspunsul care să-mi satisfacă nedumerirea.

	—Sunt nişte foşti colegi de-ai lui. Îmi spune. Doamne, când erau toţi trei în liceu, au băgat spaima în toţi...şi în fete şi în băieţi. Nu ştiu exact de ce s-au distanţat aşa, nu cred că s-a aflat vreodată.

	—Nu pot să cred că nu ştii motivul!

	În cazul în care vă întrebaţi, Ana era exact genul de persoană care putea afla orice despre oricine, asta în cazul în care nu ştia deja. Şi asta se întâmpla într-un timp record pe care nici măcar nu ţi-l poţi imagina, punându-ţi pe tavă toate informaţiile de care aveai nevoie şi alte câteva bonus, de decor. Iar în cazul în care vă întrebaţi de ce ne înţelegem aşa bine, nu ştiu de ce vă mai întrebaţi.

	—Mergeti înspre centru? Se aude vocea lui Gabi între micul cerc ce-l formaseră toţi patru, povestind numai ei puteau şti ce.

	—Da, confirmă unul dintre băieţi.

	—Atunci haideţi cu noi, mai povestim pe drum.

	Am plecat aşadar toţi şase, continuând să vorbească ei în spate şi eu cu Ana în faţă. Şi asta s-a întâmplat până în momentul când i-a sunat telefonul şi s-a îndepărtat de grup pentru a vorbi.

	Eu am rămas tăcută şi gânditoare, reflectând asupra zilei următoare şi repetând involuntar comentariile operelor în gând. Deja devenise un reflex şi nu-l puteam stăpâni indiferent de locul în care mă aflam.

	Cu toate astea însă, nu am putut să nu observ cum celălalt băiat se apropiase foarte mult de mine şi mă analiza din cap până în picioare. L-am privit cu coada ochiului şi îi simţeam efectiv respiraţia cum i se loveşte de mine. Ca şi fată te obişnuieşti adesea să ţi se întâmple asta, uneori e flatant, alteori e enervant. Cred că depinde mult de cum te simţi tu în acel moment.

	De data aceasta nu eram cea mai bucuroasă şi am încercat din răsputeri să-l ignor. Ceea ce mi-a ieşit mult mai bine atunci când Ana s-a întors şi am continuat să discutăm subiectul abordat anterior. Deşi îl simţeam în continuare cum mă priveşte foarte insistent, am făcut abstracţie de prezenţa lui, iar nu după mult timp am ajuns la maşină.

	—Eu vă las, ne vedem dimineaţă! Îi spun Anei după ce o cuprind într-o îmbrăţişare.

	—Hai să te iau şi eu în braţe să ai noroc mâine! Strigă Gabi din spate şi vine zâmbind spre mine.

	După ce mă despart de îmbrăţişarea lui, mă lovesc instant de privirea acelui băiat care mă analizează în continuare, dar eu abia acum reuşesc să-l analizez pe el. Poate că avea cei mai frumoşi ochi căprui pe care-i văzusem până acum la un băiat, iar ochii căprui fuseseră dintotdeauna mica mea slăbiciune în materie de băieţi.

	Era îmbrăcat într-o jachetă de blugi, tricou alb si jeansi negri, iar pletele lui de cărbune inspirau un aer profund de rebelitate. De fapt, el cu totul insipra acest aer. Se vedea clar ce gen de băiat era, se vedea clar că era un alt băiat rău care purta după el o mulţime de victime feminine. Iar pentru mine, acest gen de băiat nu însemna nimic.

	Dar de ce să vă mint? Am simţit atunci aşa-zisul „scurtcircuit” care îţi inundă corpul. Îţi provoacă un vârtej în stomac şi îţi face pielea de găină. Atunci simţisem cu adevărat acest lucru, dar nu i-am dat importanţă. Nu i-am dat importanţă tocmai din acest motiv. Pentru că deşi simţeam toate astea, nu-mi dădeam voie să o fac din două motive clare: îmi promisesem să nu am niciodată treabă cu astfel de băieţi şi stabilisem să nu mai am nicio treabă cu niciun băiat din acest oraş până aveam să plec la facultate.

	Aveam de gând să încep o viaţă cu totul nouă şi nu-mi mai doream să-mi irosesc timpul cu persoane în care probabil că aş fi investit timp şi sentimente, iar apoi totul s-ar fi sfârşit odată cu plecarea mea. Singurele mele planuri pentru această vară erau să intru la facultate, iar apoi să mă distrez cât pentru tot anul pe care-l irosisem învăţând. Dar uitasem un detaliu destul de important: în viaţă nu îţi faci planuri.

	Aşadar, mi-am luat rămas bun de la ei şi m-am aşezat comod în scaunul şoferului. Mi-am fixat centura de siguranţă şi am pornit motorul, plecând imediat de pe loc. L-am privit pentru ultima dată în oglinda retrovizoare şi am văzut cum şi el a făcut-o. Am pornit radioul şi am lăsat o melodie aleatorie să umple liniştea din maşină.

	Am mers liniştită către casă, mi-am zis că orice s-ar întâmpla mâine, eu voi fi bine. E doar un examen şi nimic mai mult. Şi aşa a fost. La fel cum a fost şi primul meu contact cu Marco, care iniţial a părut o banală coincidenţă şi nimic mai mult. Genul de coincidenţă căreia nu merită să îi acorzi niciun fel de importanţă, dar care apoi schimbă sensul întregii tale vieţi.

	Oare aşa începe orice poveste de dragoste? Într-o seară agitată de vară când eşti pierdută de tine însăţi? Când tot ce ţi-ai dori este să poţi opri timpul în loc pentru că ţi-e prea teamă de noul început care vine mult prea repede spre tine. Când te întâlneşti pentru prima dată cu ochii lui şi deşi crezi că nu simţi nimic, undeva adânc înăuntrul tău ceva îţi spune că este el, acel „el” care îţi va invada sufletul şi gândurile şi va rămâne acolo pentru totdeauna.

	Se spune că aşa apar oamenii în vieţile noastre, în funcţie de ceea ce gândim atragem situaţii sau întâmplări prin prisma cărora întâlnim diferite persoane. Aceste persoane apar cu un scop lângă noi, fie pentru a ne învăţa ceva prin intermediul unei greşeli, fie pentru a ne conduce paşii spre o mare realizare, respectiv spre fericire şi împlinire.

	Acest lucru nu se va întâmpla niciodată atunci când îl programezi sau când te aştepţi să se întâmple, oamenii cu adevărat speciali, care sunt meniţi să apară în viaţa ta pentru a-ţi servi la ceva, îşi fac apariţia doar atunci când e momentul potrivit. Iar momentul potrivit este tocmai acela pe care noi îl considerăm nepotrivit.

	 

	 

	 


Testament, Tudor Arghezi

	 

	Câteva lacrimi de fericire mi se îngrămădesc în colţurile ochilor în momentul când citesc cel de-al treilea subiect. Trecuse abia o oră de când începuse examenul, iar de acum mai aveam la dispoziţie încă două ore pentru a scrie un comentariu pe care-l ştiam pe de rost. În sfârşit, aveam şi eu noroc.

	M-am apucat de scris şi am terminat cu douăzeci de minute mai devreme, dar am aşteptat până la final, aşa cum stabilisem cu Ana înainte să intrăm. Am predat lucrarea şi am ieşit toată într-un zâmbet, grăbindu-mă să ajung în curtea liceului şi să mă întâlnesc cu ceilalţi colegi.

	Acolo îi găsesc pe toţi, fiecare cu câte o atitudine diferită, unii mai fericiţi, alţii mai dezamăgiţi, dar niciunul la fel ca prietena mea Ana, care înjura din toţi plămânii şi era în stare să bată pe oricine se apropia de ea.

	—Futu-i morţii mă-sii! Cum, bă, sa pice tocmai asta! Aveam pe copiuţă toate comentariile, mai puţin la ăsta şi la depresivul de Bacovia, exact ăstea două să pice, mă? Ce dracu e asta!

	—Eşti nebună? Aveai copiuţe la tine? O întreb şocată de modul în care riscase să fie dată afară din examen.

	—Doar nu credeai că stau să învăţ ca proasta douăzeci de comentarii! Şi uite că degeaba am stat o săptămână întreagă să le fac că nu mi-au folosit la nimic! Băga-mi-aş picioarele că iar mă enervez!

	După ce am calmat-o cu greu, am plecat cu ea şi alte două colege la o cafea să putem discuta în linişte ce şi cum s-a întâmplat. Soarele dogorea şi era o căldură greu de suportat, deja vara venise în forţă şi tot ce-ţi puteai dori pe un timp ca ăsta, era să stai tolănit într-un şezlong la malul mării. În niciun caz să dai bacul...dar asta e, fiecare cum poate.

	Ne-am urcat în maşina mea şi am plecat spre cel mai apropiat pub, lăsând aerul condiţionat să risipească orice urmă de transpiraţie apărută pe feţele noastre moleşite, înăbuşite din cauza cămăşilor pe care le purtam toate.

	—Porneşte Bluetooth-ul să bag o melodie de supărare! Mă roagă Ana pe un ton necăjit.

	O privesc şi nu pot să nu mă amuz de expresia ei.

	—Doar de data asta! O condiţionez.

	—Păi sper să nu mai păţesc aşa şi la celelalte probe!

	Zâmbesc şi continui să conduc pe versurile suferinde şi înviorate de Ana, până când ajungem în parcare şi coborâm toate. Blochez uşile, intrăm în terasă şi ne aşezăm la o masă unde nu durează mult până ni se şi ia comanda.

	—Cafea la draft ai? Întreabă Ana, provocându-i chelnerului un râs spontan şi greu de oprit.

	—Ce-ai putut să faci de eşti atât de obosită? O întreabă curios, lăsându-şi la vedere dantura perfectă.

	—Am învăţat pentru bac.

	—Poate ai făcut la copiuţe! Am completat eu, făcându-l să râdă atât pe el, cât şi pe fete.

	După ce a notat băuturile tuturor, şi-a agăţat pixul de agenda pe care o ţinea strâns în mână şi a plecat, lăsându-ne singure.

	—Am scăpat de una, mai avem două. O auzim spunând pe Ioana, colega şi buna noastră prietenă.

	—Lasă că trecem cu bine prin toate.

	—Important e să dai bacul, nu să-l iei! Revine din nou Ana, înainte să-şi aprindă o ţigară pe care tocmai o scosese din pachet.

	—Doamnee! Exclamă Ioana. Dacă aţi fi văzut ce supraveghetor am avut eu în sală...pfai!

	—Daa, şi noi! Spune ironic Ana. O babă la menopauză care-mi respira în ceafă ori de câte ori încercam să scot copiuţa de sub picior. Dacă o mai nimeresc la vreo probă, cu ea de gât mor!

	—Deci vă jur că m-am îndrăgostit de tipul ăsta...profesor sau ce-o fi fost, că era foarte tânăr, cel puţin aşa părea.

	—Lasă că ţie oricum îţi plac ăştia mai boşorogi aşa, n-ar fi fost vreo problemă. Strigă Ana, făcându-se auzită şi de cei de lângă masa noastră. Au început şi ei să râdă odată cu mine, însă Ioana nu s-a lăsat în niciun fel jenată, ci a continuat să-şi menţină punctul de vedere.

	—E efectiv cel mai frumos bărbat pe care l-am văzut în toată viaţa mea!

	—Apropo de băieţi frumoşi, Rebeca....

	Îmi stăpânesc râsul zgomotos atunci când îmi aud numele strigat de Ana şi îmi îndrept toată atenţia spre ea.

	—Ce e? O întreb.

	—M-a întrebat Marco de tine.

	Mă strâmb şi rămân blocată, încercând să fac în mintea mea o analogie între numele acela şi persoanele cunoscute de mine. Nu am reuşit însă, iar după ce am ezitat câteva clipe, am întrebat-o nedumerită.

	—Cine e Marco?

	Buzele i s-au strâns şi ochii i s-au micit excesiv de mult. Nu a durat mult până să pufnească în râs şi să mă privească ironic, de parcă o întrebasem cât face doi plus doi pentru că nu ştiam răspunsul. Şi tot înainte să-mi răspundă, a apărut chelnerul cu comanda noastră şi am aşteptat până când a aşezat totul pe masă pentru a-mi putea primi într-un final răspunsul.

	—Cum adică cine e Marco, tu în ce oraş ai trăit până acum?

	—Marco, patronul de aici? Întreabă Ioana din stânga mea, la fel de surprinsă ca şi mine, doar că în moduri diferite.

	—E aşa un personaj important, încât era neapărată nevoie să fiu la curent cu identitatea lui? Întreb eu din nou, în continuare la fel de confuză şi iritată de faptul că eram singura persoană de la masă care nu ştia despre cine e vorba.

	—Aş putea spune şi aşa. Gesticulează Ana.

	—E patron aici?

	—Da, el şi cu frate-su.

	Îmi ţintesc privirea spre ceaşca de cafea proaspăt adusă şi învârt linguriţa de câteva ori prin lichidul negru, amestecând zahărul cu laptele.

	—Şi totuşi, de unde mă cunoaşte pe mine? Continui discuţia pentru a-mi lămuri curiozitatea.

	—Cum de unde? Te-a văzut aseară, fraiero!

	Mi-am oprit mişcările rotative din ceaşcă şi am rămas cu privirea blocată. Mintea mea încerca să facă conexiunea cu seara trecută şi nu reuşea să se lege de nicio persoană pe care o întâlnisem. Asta până când, mi-am amintit brusc de brunetul cu ochi căprui care mă analizase atât de amănunţit în drumul către maşină. Aparent, el era Marco. Tocmai îi aflasem numele, dar şi că e patronul locului în care am venit foarte des în toţi cei patru ani de liceu şi niciodată nu l-am mai întâlnit.

	—Doamne, ce băiat! Spune Ioana lungind cuvintele până la refuz, desprinzându-mă de gândurile în care mă pierdusem.

	—Mă jur, o suţine Ana. Dacă te-ai combina cu el, ai fi cea mai tare. N-ai idee câte fete râvnesc la el şi cât de dorit poate să fie individul ăsta.

	—Numai bine atunci, are de unde alege. Îi spun. E ultimul lucru de care am eu nevoie acum, nu-mi trebuie niciun Marco.

	—Hmm, ce mi-ar mai trebui mie...m-aş putea lipsi de bac pentru buzicile ălea!

	—Dar te rog, Ioana, du-te şi ia-l! Ţi-l ofer pe tot.

	—Bă, să nu fi proastă! Strigă Ana din nou spre mine. I-am zis să-ţi dea cerere de urmărire, dacă îţi dă mesaj să-i răspunzi că ăsta e nebun. Nu e obişnuit să fie refuzat.

	—Cred că glumeşti! Un râs ironic iese din mine şi continui aşa până când mă întrerupe.

	—Vorbesc serios. Când i se pune pata pe tine, nu mai scapi de el.

	—Ana, n-am de gând să-i răspund în cazul în care îmi scrie. Şi poate că aveam înainte, dar dupa ce mi-ai spus asta, mă ambiţionezi şi mai tare să nu o fac. Nu ştiu ce crai se crede el şi ce e cu pretenţiile astea pe capul lui, dar ştii foarte bine că nu pot suporta genul ăsta de băieţi.

	—Mai bine tăceam naiba din gură.

	—Ghinionul tău.

	Am continuat acel prânz cu fetele, încercând să dezbatem orice alt subiect în afară de Marco şi după mai bine de două ore, am plecat spre casă. Din cauza curiozităţii care mă frământa foarte tare în acel moment, primul lucru pe care l-am făcut când am ajuns, a fost să-mi verific Instagram-ul. Nimic surprinzător, printre cele mai noi notificări, şi cerere de urmărire din partea lui.

	Bineînţeles că i-am acceptat indiferentă, fără să îl urmăresc înapoi şi deşi mi-aş fi dorit să primesc şi un mesaj la care să nu-i răspund, l-am aşteptat degeaba. Nu-mi puteam explica motivul pentru care făceam aceste lucruri, dar mă consolam cu faptul că-mi pusesem în cap să fac opusul a ce-mi zisese Ana. Pentru că fix aşa fusesem dintotdeauna şi tocmai pentru asta părinţii mei nu mi-au putut interzice niciodată nimic, fiindcă ştiau că exact aia o să fac, doar pentru a le demonstra lor independenţa mea în luarea decizilor.

	În fine, mi-am petrecut restul zilei învăţând şi concentrându-mă asupra lucrurilor cu adevărat importante care meritau timpul şi atenţia mea. Marco nu se încadra nicidecum în această categorie, aşa că tot ce trebuia să fac era să refulez orice gând despre el. Şi nu a fost deloc greu să fac acest lucru pentru că nici nu m-am obosit prea tare să îi acord prea multă importanţă. 

	 

	 


Capitolul 2. O să fii a mea!

	 

	E mult prea devreme să ne asumăm consecinţele, dar şi mult prea târziu să mai putem schimba destinul.

	 

	Zilele au trecut şi la fel şi bacalaureatul, calvarul care mi-a produs cel mai mare stres din toată viaţa mea până atunci. Deşi imediat după ce termini acest pas important, o să ţi se pară că ai investit mult prea multă muncă psihică şi nervi şi s-a dovedit a fi ceva de o complexitate infimă faţă de cât ai învăţat sau te-ai străduit pentru a fi bine, în momentele respective te face să crezi că e cel mai greu examen de care o să ai parte în viaţă.

	Bineînţeles că această percepţie este rezultatul tuturor presiunilor puse de societate şi de sistemul de învăţământ, punând o etichetă mult prea dură asupra bacalaureatului –Examenul maturităţii. Însă probabil dacă nu ar fi fost aceasta, satisfacţia de după nu ar mai fi avut acelaşi nivel ridicat de bucurie şi senzaţia incomparabilă de libertate.

	Aşadar, dat fiind faptul că ajunsesem aici, la final, nu mai aveam nimic altceva de făcut decât să aştept rezultatul muncii mele. Şi cum altfel puteam sărbători această mare reuşită, decât cu o noapte de club făcută ca la carte? Eram plină de optimism şi încrezătoare, aveam încredere că rezultatele vor fi pe măsura aşteptărilor mele şi că va urma o perioadă extrem de frumoasă pentru mine.

	Nu mă mai putea opri nimic din a-mi petrece restul verii într-o continuă petrecere şi de a mă bucura de nopţi albe consecutive, alături de cei mai faini prieteni pe care aveam marele noroc să îi am în viaţa mea. Şi ca să fie o sincronizare perfectă între planurile mele şi realitate, fix în acea seară se anunţa a fi un mare party, unde eram mai nerăbdătoare ca niciodată să ajung.

	Aceeaşi perfectă sincronizare o avusesem de altfel şi cu Ana, care m-a sunat la o fracţiune de secundă distanţă înainte de a reuşi să intru în agendă, intenţionând să mă duc glonţ spre numărul ei pentru a-i face marea propunere.

	—Deci rămâne să ne vedem acolo la zece?

	—E perfect, fata mea. Fă-ţi încălzirea că în noaptea asta n-am de gând să stau nici măcar o secundă jos!

	—N-ai nicio grijă! Am bateriile încărcate la maxim.

	Am închis apelul cu ea şi după ce am stabilit şi cu Denis, un alt bun prieten, ora la care să vină să mă ia, am plecat în grabă pentru a-mi începe pregătirile.

	Am făcut un duş rapid şi mi-am lăsat şuviţele ude de păr blond să îmi alunece pe umerii dezveliţi de prosop. Am ales un machiaj nu tocmai natural, ci destul de strident, care să se potrivească perfect cu părul pe care mi-l îndreptasem excesiv şi care să îmi scoată şi mai mult în evidenţă culoarea verde a ochilor.

	Mi-am privit mulţumită reflexia în oglindă şi mi-am strâns rapid toate fardurile înşirate pe masă, după care le-am îndesat cu neglijenţă în sertare. Am plecat învelită în prosop spre dressing, analizând amănunţit fiecare obiect vestimentar ce se ascundea printre rafturi şi umeraşe.

	Mi-aş fi dorit poate să optez pentru o rochie neagră mulată, una în care mi s-au şi împotmolit degetele în timp ce le treceam jucăuş de la un umeraş la altul, dar în acea seară am preferat să mă simt destul de comfortabil, încât să mă pot distra pe cinste. Aşadar, am ales o pereche de blugi skinny albi şi un top din dantelă neagră, asortate cu nişte sandale din piele.

	Mi-am făcut ultimele retuşuri, am adăugat nişte bijuterii la ţinuta mea şi mi-am băgat tot ce aveam nevoie într-o mică geantă de umăr. Am aruncat o ultimă privire în oglindă, iar apoi am coborât în parcare, unde Denis deja mă aştepta de zece minute.

	—Scuze că ai aşteptat! I-am zis după ce am închis portiera şi m-am aşezat comod în scaunul din dreapta.

	—Stai liniştită, când e vorba de tine nu se pune problema de aşteptare!

	I-am mulţumit cu un zâmbet şi mi-am fixat centura de siguranţă înainte să pornească.

	Mă simţeam bine, vremea era extrem de plăcută, spiritul de vacanţă deja începea să se simtă chiar dacă încă eram cu gândul la admitere, iar seara aceea părea perfectă pentru a lăsa orice grijă în urmă şi a te bucura de moment.

	Melodiile lui Denis mă încărcau şi mai mult de energie, iar agitaţia lui şi mişcările de dans la volan îmi provocau un râs copios.

	—Pe cine ai de gând să agăţi în seara asta de te-ai făcut aşa frumoasă? Mă întreabă.

	M-am uitat cu ochii mijiţi la el, plesnindu-l cu mâna peste umăr.

	—Adică ce vrei să spui, Denis? Că în rest sunt urâtă?

	—Doamne fereşte! Dacă şi tu eşti urâtă, atunci eu sunt cel mai prost şofer cu cele mai proaste gusturi muzicale!

	Am pufnit amândoi în râs şi am continuat să glumim pe tema asta încă ceva timp după.

	Mi-am lăsat capul pe tetieră şi corpul să alunece pe tapiţeria din piele până când genunchii mi s-au sprijinit de bord.

	—În seara asta fără băieţi, Denisache! În seara asta doar distracţie şi voie bună, ca în vremurile de demult!

	—Aşa e cel mai bine, Rebeca! Rămâi toată numai a mea!

	Din nou a urmat un val strident de râsete şi glume ironice până când drumul s-a sfârşit şi am ajuns în parcarea clubului unde mă aşteptau Ana cu Gabi.

	Denis venise doar să mă aducă pe mine, el a plecat la un alt eveniment şi urma să mă întorc cu taxiul acasă, asta în cazul în care nu mă întâlneam cu nimeni care să stea în apropiere de mine.

	—Eu am plecat, aveţi grijă de voi şi distracţie plăcută! Ne spune înainte să dispară de lângă noi.

	—Bine, mersi mult că m-ai adus!

	—Cu drag, prinţesă!

	Am aşteptat să termine Ana ţigara şi ne-am îndreptat toţi trei spre intrare. Puteam să văd că e o mare de oameni acolo, aşa că adrenalina chiar se simţea în adâncul meu. Muzica se auzea din ce în ce mai tare şi corpul îmi dansa fără aprobarea mea. Eram foarte curioasă de ce se va întâmpla şi cum avea să decurgă întreaga noapte.

	Aşa cum îi spusesem şi lui Denis, nu aveam niciun alt scop în afară de a mă distra şi de a mă elibera de tot stresul şi energiile negative acumulate în ultimele luni în care uitasem ce e ăla club şi ce se presupune că trebuie să faci într-unul. Doar că, planurile mele au fost puţin distrase în momentul în care am făcut un brusc contact vizual cu Marco.

	Era chiar la intrarea clubului şi părea cel mai arogant dintre pământeni. Era îmbrăcat impecabil, părul îi stătea puţin vâlvoi iar atitudinea lui impunătoare te intimida inevitabil. Fuma cu patos dintr-o ţigară pe care o strângea superficial între două degete, analizând fiecare persoană care trecea pe lângă el. Asta până în momentul în care m-a văzut.

	Mi-a aruncat o privire urâtă, ameninţătoare, iar reacţia mea naturală a fost aceeaşi. Am rămas pe loc preţ de câteva secunde, timp în care ochii lui se plimbau de-a lungul corpului meu, iar eu simţeam o stare de agitaţie, dar în acelaşi timp îmi doream să îi demonstrez inabordabilitatea mea şi să îi ofer impresia că niciodată nu m-ar putea apropia de el.

	Îi simţeam aerul de superioritate şi lucrul ăsta mă enerva la culme. Nu puteam suferi persoanele de genul. Ce-i drept, îmi plăceau la nebunie băieţii siguri pe ei, cu atitudine şi siguranţa că pot obţine ce-şi doresc, dar la Marco era mult mai mult de atât. Marco era genul narcisist pentru care premiile obţinute constau în bucăţi de carne vie şi orice fată nu reprezenta nimic altceva decât o plăcere de o noapte.

	Îmi pare rău, dar mi-am creat o reputaţie de fată rea, iar un astfel de individ nu are ce căuta lângă mine. Aşa că l-am ignorat şi mi-am văzut de treabă. Am păşit grăbită în

